I *Trollvinter* er det vinter i Mummidalen. Mummitrollet våkner alene fra vinterdvalen, og må mestre de nye, ukjente omgivelsene.   
  
«Hele verden har gått i hi, tenkte Mummitrollet. Bare jeg er våken og klarer ikke å sovne. Bare jeg kommer til å vandre og vandre, i alle dager og alle uker, til jeg også blir en snøfonn som ingen engang vet om.»
***Trollvinter*** (svensk *Trollvinter*) er ei barnebok fra 1957 av den finlandssvenske forfatteren Tove Jansson. Det er den sjette av bøkene om Mummitrollet. Boka utkom på norsk i 1958, oversatt av Gunnel Malmstrøm.

Boka har blitt beskrevet som Janssons «virkelig litterære gjennombrudd», og som en «fast tømret helhet», i motsetning til de tidligere, episodiske bøkene. Jansson mottok den svenske bildebokprisen Elsa Beskow-plaketten for boka.

Bakgrunn
--------

Jansson hadde hatt suksess med de første bøkene fra Mummidalen, og innledet i 1953 et samarbeid med London's Evening News om en daglig tegneseriestripe. Stripa begynte i 1954, og gikk etterhvert i 120 aviser. Arbeidspresset med tegneserien førte til at Jansson mistet arbeidslysten i forhold til nye bøker fra Mummidalen.

Hun fikk fornyet arbeidslysten gjennom et vendepunkt i sin egen forståelse av Mummidalen: «Med den boken fikk Mummitrollet et eget ansikt. Han var ikke lenger bare et snilt og morsbundet lite troll som opplevde eventyr. Etter den fortellingen ble bøkene mindre barnslige.» Mens de tidligere bøkene konsentrerer seg om somrene i Mummidalen, byr *Trollvinter* på en ødslig vinterlandskap, som Mummitrollet må mestre alene. Fortellingen har derfor også mer preg av utviklingsroman.

Jansson hadde i 1955 møtt og blitt samboer med kunstneren Tuulikki Pietilä, et forhold som varte livet ut. Pietilä blir portrettert i figuren Too-tikki, som introduseres i Mummidalen i denne boka.

Handling og tema
----------------

Vanligvis ligger Mummifamilien i dvale fra november til april. Når Mummitrollet våkner i januar føler han seg forvirret, ensom og mismodig, for alt er så rart og fremmed. Han er den første mummi som opplever vinteren.

I løpet av bokas seks kapitler orienterer Mummitrollet seg først i huset. Etterhvert møter han Too-tikki, og er hennes gjest i badehuset, sammen med Lille My. De møter *Isfruen*, som kommer inn fra havet med en intens, ødeleggende kulde. Mummitrollet møter en liten, bustete stamfar som bor bak kakkelovnen. I kapitlet «De ensomme gjestene» må Mummitrollet skaffe mat til flere sultne, uventede gjester: hunden Ynk, en flott smånurk, en forvirret Filifjonke og en uforskammet gafse. Den friskfyraktige Hemulen introduserer slalom, isbading og overnatting i snøhule. Boka avsluttes med at våren kommer, og Mummitrollet deler sine nye erfaringer med Mummimamma, som rydder opp.

Referanser
----------

1. 1 2  Jansson, Tove (1914-2001) (1980). *Trollvinter*. Oslo: Aschehoug. ISBN 8203102611.
2. ↑  Tove Jansson läser Trollvinter i sin helhet Arkivert 7. august 2014 hos Wayback Machine.; yle.fi, 18.12.2013
3. ↑  Bokomslag fra ulike utgaver; moomintrove.com
4. 1 2  Sonja Hagemann (1967). *Mummitrollbøkene: en litterær karakteristikk*. Oslo: Aschehoug. s. 27.
5. ↑  Elsa Beskow-plaketten Arkivert 1. august 2014 hos Wayback Machine.; biblioteksforeningen.org
6. ↑  Mark Bosworth «Tove Jansson: Love, war and the Moomins»; BBC, 13.3.2014
7. 1 2 3  Tordis Ørjasæter (1985). *Møte med Tove Jansson*. Oslo: Gyldendal. s. 100-107. ISBN 8205165114.
8. ↑  Heidi Sævareid. Barnebokminne: Trollvinter Arkivert 18. mai 2015 hos Wayback Machine.; barnebokkritikk.no, 12.3.2008
9. ↑  Åsfrid Svendsen. «Møte med en ny og annerledes verden : Tove Jansson: Trollvinter». I: *Bøygen*; nr 2, 2001
10. ↑  Trollvinter Arkivert 10. august 2014 hos Wayback Machine.; Aschehoug.no
11. ↑  History; moomin.com

| * v
* d
* r
Bøkene om Mummitrollet av Tove Jansson |
| --- |
| Bøkene | 
* *Småtrollene og den store oversvømmelsen* (1945)
* *Kometen kommer* (1946)
* *Trollmannens hatt* (1948)
* *Mummipappa på eventyr* (1950)
* *Farlig midtsommer* (1954)
* *Trollvinter* (1957)
* *Det usynlige barnet* (1962)
* *Pappaen og havet* (1965)
* *Sent i november* (1970)

 |
| Bildebøker | 
* *Hvordan gikk det?* (1952)
* *Hvem skal trøste Knøttet?* (1960)
* *Den farlige reisen* (1977)
* *Skurken i Mummihuset* (1980)

 |
| Figurer | 
* Mummitrollet
* Snorkfrøken
* Mummimamma
* Mummipappa
* Snusmumrikken
* Lille My
* Hemulen
* Hufsa

 |
| Tv og film | 
* *Die Muminfamilie* (1959-61)
* *Mumintrollet* (1969)
* *Mumindalen* (1973)
* *Mūmin* (1969-72)
* *Mumi-troll* (1978)
* *Die Mumins* (1977-82)
* *Shlyapa Volshebnika* (1980-83)
* *I Mummidalen* (1990-91)
* *Kometen kommer* (1992)
* *Mummitrollet på Rivieraen* (2014)

 |
| Annet | 
* *Mummitrollet (tegneserie)*
* Muminvärlden
* Mummimuseet
* Lars Jansson
* Tuulikki Pietilä

 |

Portaler: Litteratur | Kunst